SKRIFTLIG FORESPØRGSEL E-0782/02

af Samuli Pohjamo (ELDR) til Kommissionen

(20. marts 2002)

Om: Støtte til hesteopdræt

Hesteopdræt har i de seneste år fået stigende betydning for landdistrikters udvikling, samtidig med at antallet af traditionelle landmænd er faldet. I EU anvendes heste som travheste, rideheste og kæledyr. Efterspørgslen efter hestekød er også steget i Europa. For øjeblikket indføres meget hestekød fra lande uden for Europa.

Hesteopdræt vanskeliggøres af rentabilitetsproblemer og visse strukturproblemer. Støtten til hesteopdræt bør indeholde incitamenter, for at hesteopdrættet kan blive udviklet. Samtidig bør det være muligt at bevare de oprindelige arter.

Kan Kommissionen oplyse, hvad den gør for at forbedre hesteopdrætters økonomiske situation i EU, for at hesteopdræt bliver en vigtig del af et mangfoldigt landdistrikt? Kan en hovedparten af støtten til hesteopdræt bestå af støtte til slagtning, der vil øge antallet af heste til slagtning, for at forbedre udskiftningen af heste og tilskynde til opdræt?

Svar afgivet på Kommissionens vegne af Franz Fischler

(25. april 2002)

Politikken for udvikling af landdistrikter, den fælles landbrugspolitiks anden søjle, der blev indført med Agenda 2000, indeholder en bred vifte af støtteforanstaltninger, som skal styrke landbrugets mangefacetterede rolle, der omfatter andet og mere end blot produktion af landbrugsvarer, idet målsætningen bl.a. er at forbedre miljøet og bidrage til udviklingen af landbrugssamfundet.

Rådets forordning (EF) nr. 1257/1999 af 17. maj 1999 om støtte til udvikling af landbrugsdistrikterne fra Den Europæiske Udviklings- og Garantifond for landbruget (EUGFL) og om ændring og ophævelse af visse forordninger(1), der danner baggrund herfor, omfatter støtte til investeringer i landbrugsbedrifter eller forarbejdning og afsætning af landbrugsprodukter. Desuden kan der ydes EF-støtte til produktionsmetoder eller landbrugsvirksomhed, der er forenelige med kravet om miljøbeskyttelse, samt til opdræt af udryddelsestruede racer eller diversificeringsaktiviteter for landmænd.

Fælles for disse foranstaltninger er, at de gennemføres under programmer for udvikling af landdistrikter, som udarbejdes på det mest hensigtsmæssige niveau i medlemsstaterne, og det er medlemsstaterne, som beslutter, om man skal give bestemte sektorer en fortrinsstilling.

Det er Kommissionens holdning, at hesteopdræt rummer muligheder for at bidrage til en bæredygtig udvikling i landdistrikter, som jo er målsætningen for ovennævnte støtteordninger.

Disse muligheder består navnlig af følgende:

- Generering af indtægter i landbrugernes økonomi ved at diversificere dyreholdet og skabe tjenester (f.eks. dyrepensioner, sportsarrangementer, gårdferier osv.); efterspørgslen efter disse tjenester stiger, men er dog begrænset og koncentreret om bestemte regioner.

- Miljøbeskyttelse: hesteopdræt er normalt ekstensivt og kræver (permanente) græsområder. Både ekstensive landbrugsmetoder og bevaring af græsområder er vigtige led i Kommissionens politik for et miljøvenligt landbrug.

- Bidrag til at bevare økonomiske aktiviteter i mindre gunstigt stillede områder, da hesteopdræt også er mulig i marginale områder videreførelsen af landbrugsaktiviteter i sådanne områder er et af målene for Fællesskabets politik for udvikling af landdistrikter.

- Bevaring af den genetiske diversitet: Opdræt af husdyr (herunder heste) af lokale udryddelsestruede racer, der er hjemmehørende i området, indgår i de miljøvenlige landbrugsforanstaltninger.

Det ærede medlem kan af ovennævnte eksempler se, at der allerede findes instrumenter og virkemidler til at forbedre hesteopdrætteres økonomiske situation inden for rammerne af udviklingen af landdistrikter. I subsidiaritetens ånd er det op til medlemsstaterne at indføre de relevante foranstaltninger i deres programmer.

For så vidt angår omfattende støtte til slagtning, påtænker Kommissionen ikke at indføre en fælles markedsordning for heste, som kunne omfatte en sådan støtte.

(1) EFT L 160 af 26.6.1999.